‘Ek moes self oor sigarette gesê het’ – Ramaphosa | Netwerk24
Deur Sarel van der Walt 31 Mei 2020 16:42
Dit was ’n fout dat hy nie self die aankondiging gedoen het dat die verkoop van sigarette nie op vlak 4 toegelaat sou word nie, nadat hy aanvanklik gesê het dit sal wel die geval wees.
So het pres. Cyril Ramaphosa Sondagmiddag in ’n aanlyn vergadering met die Suid-Afrikaanse Nasionale Redakteursforum (Sanef) toegegee.
Die aankondiging dat die verkoop van sigarette nie toegelaat sal word nie, is uiteindelik deur dr. Nkosazana Dlamini-Zuma, minister van samewerkende regering en tradisionele sake en die minister verantwoordelik vir die regering se Covid-19-regulasies, gedoen.
Ramaphosa het toegegee dit het ’n “onsmaaklike situasie veroorsaak”. Dit het mense laat sê Dlamini-Zuma het die president ondermyn.
“Dit (die besluit oor die verkoop van sigarette) was ’n kollektiewe besluit,” het Ramaphosa gesê.
Die president het ook toegegee van sy kabinetslede was “oorentoesiasties” met van die inperkingsmaatreëls.
“Ek het vir die ministers gesê die kommunikasie moet duidelik en onomwonde wees. Daar kan nie teenstrydighede wees nie.
“Die regulasies mag nie wanvertolk word nie,” het Ramaphosa gesê.
Pres. Cyril Ramaphosa Sondagmiddag aan die woord.Foto: Presidensie
Meer oor: Sanef | Cyril Ramaphosa | Koronavirus | Rookverbod | Inperking | Sigarette | Covid-19
Tot R300 ’n pakkie! Rokers hoes nou erg vir hul troosgoed
Hou op verbrou met inperkingreëls
Dlamini-Zuma se ‘2 000 besware’ bevraagteken